خانیم قوری همیشه رئی-ین حالین سوروشماق اوچون یا دا چای ایچیب ایچمهدیینی بیلسین دئیین پیللهلرین اوستوندن اونو سسلهیردی. او دا همیشه دئیردی یاخشیدی و چای ایچمهیه واقتی یوخدو. خانیم دئیردی اوغلوم دا اؤزوم کیمی چالیشقاندی. همیشه دوزلتدیگی دئسئرلردن بیرآز آرتیق اونا یئدیرمهیه چالیشاردی-آزاجیق مورابا، کؤکه، یا دا زنجفیللی فتیر-منه ده همیشه باسدیقلاریندان… اوغلو دئیردی یوخ، یا دا ائوده هر نه گرکن قدر وار. من همیشه قارشیندا دایاناردیم آما یئددینجی سگگیزینجی دؤنه ایصراریندا بویون اَیردیم. الین قایتارماق، دوغروسو اونو آلداتماق و اینجیتمک چوخ اوتاندیریجی اولاردی. من رئی-ی همیشه، یوخ دئمهیینه داوام ائده بیلیردی دئیین آلقیشلاردیم[۱۴]. او “یوخ آنا” بیله دئمزدی تکجه یوخ دئیردی.
سونرا خانیم دانیشماق اوچون سؤز تاپماغا چالیشاردی.
“خب، تازا و ماراقلی خبرین یوخدو؟”
هئچ نه، بیلمیرم. رئی هئچ واقت تربییهسیزلیک ائتمزدی یا دا سینیرلنمزدی[۱۵] آما آناسینا اوز ده وئرمزدی. اونون حالی همیشه یاخشی ایدی. سویوقلاماسی دوزهلیب. خانیم کورنیش[۱۶] ایله ایرئن[۱۷] ده همیشه یاخشیدیلار. رئی ونکوورین دوغوسوندا[۱۸] خانیم کورنیش-ین ائوینده یاشاییردی. همیشه خانیم کورنیش-ین ائوینین هندهورینده بئله ایشلردن اولاردی، اونا گؤره ایشلرین یئیین بیتیریب گئتمک زوروندا اولاردی. هم ده اونون قیزی ایرئن-ین ساخلاماغیندا، کی ویلچئر اوستونده ایلهشردی اونا یاردیم ائدردی. ایرئن بئیین ایفلیجی اولموشدو. رئی، ایرئن ده یاخشی دیر دئمه میشدن اؤنجه خانیم قوری دئیردی “یازیق قیز”. خانیم هئچ وقت اوغلونون اوزونه دوروب وقتینی بیر دردلی قیز ایله سووشدورماسینا گؤره؛ قیزی ایستنلئی[۱۹] پارکینا یا دا گئجه لر دوندورما آلماق اوچون دولاندیرماغا آپارماغینا گؤره قینامازدی(هردن خانیم کورنیش ایله تئلفونلا دانیشدیغینا گؤره بونلاری بیلیردی). حال بو کی منه دئیردی: ایستر ایستهمز دوندورمانین سویو قیزین اوزوندن سوزوب آخماق گؤرکمی منه گؤرسللهنیردی[۲۰]. اؤز الیمده دئییل، کسین کوتله[۲۱] اونلارا آخماق کیمین باخیب گولور.
او دئیردی کی قوری بَی-ی ویلچئرایله دیشارییا آپاراندا هامی اونا باخاردی( قوری بَی بئیین اینفراکتی[۲۲] کئچیرمیشدی)، آما او فرقلی ایدی،ائودن دیشاریدا ترپنمهزدی و یا اؤزوندن سس چیخارمازدی و خانیم همیشه امین ایدی کی او گؤرکملی گؤرونور. حال بو کی ایرئن اویان بویانا آخاردی و قاز سسی چیخارداردی قا، قا، قا…. یازیق قیز اؤزونو ییغیشدیرا بیلمیردی.
خانیم کورنیشین بئینینده بلکه بیر شئی وار، خانیم قوری دئدی. او اؤلندن سونرا کیم او ایفلیج قیزا باخاجاق؟ ساغلام اینسانلارلا ائله اینسانلار ائولنه بیلمهمک اوچون گرک بیر یاسا اولا. آما هله کی یوخدور.
خانیم قوری مندن ایستهینده اوسته، قهوهلشمک اوچون گئدم، من هئچ وقت خوشلامازدیم. زئرزمی ده اؤز کیشیسل[۲۳] یاشامیما باشیم قال ایدی. بعضی واختلار گلیب قاپینی دؤینده ائوده دئییلم کیمی گؤسترَردیم. آما بونو ایناندیرماق اوچون تئز چیراغی سؤندوروب قاپینی دا کیلیدلردیم، ائشیدردیم کی پیلله لردن اوسته چیخیب قاپینی آچدی و سونرا مجبور اولاردیم دیرناقلاریلا قاپینین اوزَرین تیققیلدادیب آدیمی تیریلدایانا قدر اورادا آوارا قالام. داها سونراسی ان آزی بیر ساعات سسسیز قالیب تووالئتده سیفون چکمهمک زوروندا ایدیم. دئسهیدیمسه واختیم یوخدو ایشیم وار. گولوب دئیردی “نئیلیرسن؟”
“مکتوب یازیرام” دئیردیم
” همیشه مکتوب یازیسان” دئیردی، ” داریخیسان”
قاشلاری چؤهرایی ایدی-ساچی نین بیر تورلو قیرمیزییا چالان چؤهرایی رنگی. ساچلارینین رنگینین دوغال[۲۴] اولدوغونو دوشونمورم، آما قاشلارین نئجه بویایا بیلردی؟ اوزو اینجه، طراوتلی، اَننیکلی[۲۵]، دیشلری بؤیوک و پارلاق ایدی. دوستلوغا و توپلاشیب دانیشماغا حدسیز حئسابسیز ماراقلی ایدی. بیرینجی صبح چئس منی بو آپارتمانا گتیره نده، منی قاطاردا گؤرندن سونرا، خانیم بیر بوشقاب کؤکه ایله قوردیانا گولوشلریله قاپیمیزی دؤیدو. منیم سیاحت بؤرکوم هله باشیمدا ایدی، چئس ده منیم قاییشیمی آچسین دئیین الین بئلیمه آپارمیشدی کی ال ساخلادی. کؤکه لری قورو و برک ایدیلر و اوستلری آچیق چؤهرایی رنگده شکرله یومورتانین قاریشیغیلا اؤرتولموشدو کی منیم تویومو قوتلاسین. چئس اونونلا قیسا دانیشدی.
یاریم ساعاتا ایش یئرینه قاییتمالی ایدی. اونون شرریندن قورتاراندان سونرا باشلادیغی ایشی بیتیرمه یه هئچ واخت یوخ ایدی، عوضینه دال با دال کؤکه لری یئییب گیلئیلهندی کی بونلارتاختا کهپهیینین دادینی وئریر.
“سنین اَرین چوخ جیددی دیر” یقین کی منه دئدی. او همیشه گلیب گئدهنده بو جیددیتی اوندا گؤرورم و گولمهییم گلیر. اونا دئمک ایستیرم کی چوخ چتین توتما، بوتون دونیانی سنین بئلیوه چاتمیبلار کی”.
بعضا اونون آرخاسیجا اوست قاتا چیخماغا مجبور اولاردیم، و اوخودوغوم کیتابی یا دا یازدیغیم پاراقرافی یاری بوراخاردیم. بیز اونون یئمک اوتاغی ماساسیندا ایلهشردیک. ماسانین اوستونده تور اورتوک و بیر سرامیکی قو قوشونون شکیلینی گؤسترن سگگیز بوجاقلی گوزگو وار ایدی. چینی فینجانلاردا چای ایچردیک و بالاجا سئت بوشقابلاردا کی یئمهلیلردن یئیردیک( همن کؤکه لر و موراببالار و کیشمیشلی کئیک لردن یا دا برک بیسکویت لردن) و اینجه ناخیشلی دستماللارلا خیریم خیرداسین دوداقلاریمیزدان سیلردیک. من شوشه آراجی[۲۶] اولان کابنئتین اوزهرینده ایلهشردیم، کابنئتده بوتون گؤزل شوشه آراجلاری دوزولموشدولر، شکر ایله موراببا یئمک سئتی، دئکوراتیو و یا گوندلیک قوللانماق اوچون دوز و ایستیاوتلار قابلاری، هم ده تومورجوق[۲۷] گولدانلاری، داخما شکیلینده چامور[۲۸] چایدان، و زانباق گولو شکیلینده ساردونیالار[۲۹]. خانیم قوری آیدا بیر دفعه شوشه آراجی اولان کابنئتی تؤکوب هر نهیی تمیزله ردی. اؤزو منه بئله دئمیشدی. او هر نهیی کی گلهجکده ائوه و گلهجهییمه گؤره گرک ائدم منه دئیردی. او، بلکه من خوشلاییرام و دئمه سینی ایسته ییرم دوشونردی و چوخ دانیشاردی. ائله ده حیس ائدردیم بیر دمیر دنگه آغیرلیغی[۳۰] گؤودهمه باغلاییبلار. گوندوزون اورتاسیندا هئی اسنهییردیم. اوزاغا سورونوب و گیزلنیب و یاتماق آرزولاردیم. آما اوزده هر نهیی آلقیشلاردیم: شوشه کابنئتین آراجین، خانیم قورینین یاشامدا ائودارلیق قایدالارین، گونده کی گئیدییی بیر بیرینه یاراشان گئییم لری، یاسمن و یا مرجان رنگینده دامن و ژاکئتلر. و اونلارا اویغون قوندارما ایپکدن شاللار.
“همیشه اول ائله پالتار گئی کی ائله بیل ایستیسن ائشییه چیخاسان، سورا ساچلاریوی دارا و بزَن- نئچه دفعه منی گئجه پالتاریلا گؤروب لاغ یومورتا کیمین دووارا چیرپیلمیشدیم- سورا بیر شئی یومالی یا پیشیرمه لیسنسه دؤشلوک باغلییا بیلرسن. بو روحییهوه ده یاخشی دی.
و همیشه بیرآز پیشمیش یئمهلی خبرسیز گلن قوناقلار اوچون الینده اولسون( من بیلن هئچ واقت مندن باشقا اونون گؤروشونه گلن اولمازدی و دئمک اولماز کی من خبرسیز گئتمیشم). و هئچ وقت قهوهنی لیواندا ایچمه”.
سؤزلری کسینلیکله[۳۱] دئییلمزدی. “من همیشه” یا “من خوشلارام کی…” یا ” من دوشونورم کی یاخشیدی…” قوللاناردی.
من اوزاقلاردا وحشی یئرلرده بیله یاشایان زامانلار همیشه خوشلاردیم کی…
بیر آن آغزیمی آچدیم و قاققیلداماغا احتیاجیم کسیلدی. هانسی وحشی یئرده یاشاییردی؟ و نه زامان؟
“هیم، چیمرلیکدن[۳۲] اوزاقدا” دئدی، ” بیر زامان من ده گلین ایدیم، نئچه ایل اوردا یاشادیم. یونییون بای دا[۳۳]، چوخ دا وحشی یئر دئییلدی. کورتئز آداسیندا.”
سوروشدوم اورا هارادی،”اوه، بوردان اوزاقدی” دئدی.
“اورا گؤرمه لی یئر اولمالی دی” دئدیم.
“هیم، گؤرمهلی دی” دئدی. “سنجه آییلار گؤرمهلی اولسا. سنجه پومالار گؤرمهلی اولسا. من اؤزوم بیر بالاجا اویگار[۳۴] یئرده یاشاماغی ترجیه وئررم”.
یئمک اوتاغی بیر پالید[۳۵] آغاجیندان دوزهلن سوروگولو[۳۶] قاپی واسیطهسیله قوناق اوتاغیندان آیریلمیشدی. قاپی همیشه بیرآز آچیق قالاردی کی ماسانین بو باشیندا ایلهشن خانیم قوری، قوناق اوتاغینین پنجرهسینین اؤنونده کاناپهده ایلهشن قوری بَیی هردن ایزلهسین. سونرا”منیم اَریم ویلچئر اوستونده” باشلیغی ایله دانیشاردی. آما دوغروسو تکجه دیشارییا دولانماق اوچون چیخاندا اونو ویلچئر اوستونده اوتورداردی. اونلارین تئلویزیونلاری یوخ ایدی- او زامان تئلویزیون یئنیجه چیخمیشدی- قوری بَی ایلهشیب خیاوانا و خیاوانین اوزوناسیندا کی کیتسیلانو[۳۷] پارکینا و اوندان یوخاریدا بورارد[۳۸] چایینا باخاردی.
قوری بَی تووالئته گئتمک اوچون اؤز یؤندمین تاپمیشدی. بیر الینده چهلییی اولاردی باشقا الیله ده اوتوراجاقلارین[۳۹] آرخاسیندان یاپیشاردی یا دا الین دووارا سورته سورته گئدردی. اؤزو اؤزون یویوب قاییدا بیلیردی و بو چوخ سورَردی[۴۰]. خانیم قوری دئییردی بعضا تووالئته تئی چکمک گرکیر.
من گئنللیکده قوری بَی-ین آچیق یاشیل رنگ کاناپه ده اوزادیلمیش قیچین گؤرهردیم. من اورادا اولارکن بیر ایکی دفعه آغیر گؤودهسینی چکیب ساللانا ساللانا تووالئته گئتمک زوروندا اولوردو. بؤیوک ، یئکه باش، گئنیش چییینلی و آغیر سوموکلی بیر کیشی ایدی.
من اوزونه باخمازدیم.منجه بئیین اینفراکتی و یا خسته لیک ائتگیسینده ایفلیج اولان اینسانلار بدبختلیک گتیره بیلرلر. و پیس اولایلاری خاطیرلادیرلار. اونلارین خسته عضولریندن و یا اونلارین قورخمالی طالئعین گؤسترن باشقا فیزیکی ایشارتلریندن چکینمیردیم بلکه اونلارین اینسانی باخیشلاریندان چکینهردیم.
سانمیرام او دا منه باخمیش اولایدی، هر حالدا خانیم قوری، من آشاغیدان اونلارا قوناق گلمیشم دئیردی. او سالام وئرمک و یا خداحافیظلشمک اوچون ائلییه بیلدییی قدر بیر خیریلتی سسی چیخارداردی.
بیزیم آپارتماندا ایکی اوتاق و بیر یاریمچیلیق اوتاق وار ایدی. ائوین آراجی ایله کیرایه ائله میشدیک. بئله ائولرده آراجلار یاریمچیلیق اولار، هم ده کی ائشییه آتمالی اولارلار. یادیمدادیر قوناق اوتاغینین دؤشهمهسی[۴۱] آرتیق قالمیش کوادرات[۴۲] ودوزبوجاقلی[۴۳] شکیللی لئنولیوم لار ایله دؤشهنمیشدیر. سانکی بوتون چئشیدلی بویالار و ناخیشلار بیر قیرخ تیکه قوراما کیمی بیر بیرینین بؤیرونده ایلهشیب فیلماشین[۴۴]لارلا سیرالانیبلار. مطبخده بیر دؤرد گؤزلو گازی اوجاق وار ایدی. یاتاغیمیز مطبخین بؤیرونده بیر چارداقدا ایدی کی امن و امان قورولموشدو، ائله ایدی کی آشاغیدان یاتاغین ایچینه دیرماشمالی ایدین. چئس بئله یوزاردی[۴۵] کی بورا حرمسرانین یولودور و قیزلار سولطانین حرمینه گیرمک اوچون گرک بوردان کئچه لر[۴۶]. اؤنجه گرک آیاقلاریلا، سونرا یوخاری سورونوب اونون باشقا حیسسهلریله[۴۷] حؤرمتله سئویشهلر. بعضی واختلار بیز ده بو اویونو اویناردیق.
یاتاغین آیاغیندا کی توتوق[۴۸] چارداغی مطبخدن آییرماق اوچون همیشه باغلی قالاردی. توتوق گئرچکده کؤهنه یاتاق اؤرتویو ایدی. سوروشکن ساچاقلی پارچا، بیر طرفی ساریمتیل بئژ رنگلی کی شرابی رز چیچکلری و یاشیل یارپاقلارلا بزنمیشدی، باشقا طرفده زولاقلی[۴۹] آل شرابی و یاشیل بویالی ایدی کی چیچکلرله یارپاقلار بیر روح کیمی بئژ بویادا گؤرونوردولر. آپارتماندا هر نهدن داها آیدین بو توتوغو خاطیرلاییرام. تعججوبلندیریجی ده دئییلدیر. سئکس هیجانیندا و سونرا آلیسین چکنده، پارچا گؤزومون قاباغیندا ایدی و منه نئجه اَره گئتدیییمی خاطیرلادیردی. و گؤزلهنیلمهین “بالاجا گلین” اولماغیمین آشاغیلانماسی و و شوشه کابنئتینین عجیب قریب تهدیدلرینه نئجه دؤزدویومو خاطیرلادیر.چئس ایله من ائله عاییلهدن گلمیشدیک کی اورادا ائولنمهمیشدن اؤنجه سئکس آجیناجاقلی و باغیشلانیلماز سانیلیردی. و ائولنندن سونرا کی سئکسه گؤره گؤرونوشده هئچ واخت سؤز آچمازدیلار و اولدوغو یئرده اونوتولاردی. بو قونولارا گؤره بئله یاناشماق چاغینین دوز سونلاری ایدی. حال بو کی بیز بیلمیردیک. چئس-ین آناسی چمدانیندان کاندوم تاپدیقدا آغلایا آغلایا آتاسینین یانینا گئتمیشدی( چئس دئییردی کی اونلار اونو نیظامی اؤیرهتیم لر کئچیرسین دئیین بیر کمپه وئرمیشدیلر-کی دوغرو ایدی- و او هر نهیی اونلارا راجع اونودوب-کی یالان ایدی). دئمک اؤزوموز اوچون بیر یئریمیز اولماسی و ایشیمیزی ائتمک اوچون بیر یاتاق، بیزیم اوچون چوخ معجزه لی گؤرونوردو.
بیز بونو قازاندیق آما هئچ نظریمیزه گلمیردی بیزدن یاشلیلاری، آنا آتالاریمیز، داییلار،عمیلر،خالالار، بیبیلریمیز ده، شهوت اوچون بیله، بونو ائده بیلردیلر. ائله گؤرونوردو کی اونلارین تمل هوسلری ائو، وار دؤولت، گوجلو اوتبیچنماشینلاری[۵۰]، فریزرلر و ایستیناد دووارلار[۵۱] ایدی. و کسینلیکله اوشاقلاری اوچون. بونلار بوتون،گلهجکده ایمکانی وار سئچیب و یا سئچمهدیییمیز شئیلردیر، ساناردیق. و هئچ زنّ ائتمیردیک ایستهمهدن هامیسی بیر گون گلهجکلر.
ایندی کی بونلارا دوزگونلوکله دوشونوروم گؤرورم کی یوخ هئچ نه بیزیم سئچیمیمیزسیز اولانمازدی. بویلانماق[۵۲] بیله، بیز تکجه، گئرچکدن بؤیودویوموزو بیلمک اوچون ریسک ائلهدیک، البته گئرچکدن بؤیوموش اولسایدیق اگر.
توتوق آرخاسیندا ائتدیییم باشقا ایش کیتاب اوخوماق ایدی. نئچه محلله آشاغیداکی کیتسیلانو[۵۳] کیتابخاناسیندان آلدیغیم کیتابلاری اوخویاردیم. بیر کیتابی اوخویاراق تعججوبلهننده شاشقینلیقدان باشیم گیجهللنردی و توتوغون زولاقلاری گؤزومون اؤنونه گلردی. و یالنیز کاراکتئرلر یوخ بلکه حیکایهنین اؤزو و کیتابین حال هاواسی توتوغون قوندارما گوللرینه باغلی توتقون شرابی و یا یام یاشیل بویانین اوزوناسیندا بئنیمده دولاشاردی. من آدلاری اؤنجه دن منه تانیش و ماراقلی اولان آغیر کیتابلاری اوخویاردیم. “نیشانلی”[۵۴] رومانین بیله اوخوماغا چالیشدیم. و بو دؤنمده آلدوس هاکسلی[۵۵] ایله هئنری قرین-ین[۵۶] رومانلارین، مایاکا ساری[۵۷]، شئری-نین سونو[۵۸] و اورک اؤلومو[۵۹] رومانلارین دا اوخودوم. سلقهمله تانیش اولمادیغیما گؤره بو کیتابدان او کیتابا قاچیردیم و نوبهیله اؤزومو هر تورلو کیتابا تاپشیریردیم. اوشاقلیق چاغیندا کیتابلارلا بئله ائتدییم کیمی. من هله ایستکلر و آرزولاریمین آنیجه دَییشیلمه آشاماسیندا[۶۰] ایدیم. قایغی و ایشکنجهیه یاخین جوشقو[۶۱] آشاماسیندا.
آما اوشاقلیقدان باشقا بیر فیکیر ده بئینیمه ووراردی. نظره گلیر کی بیر اوخوجو اولدوغوم قدر بیر یازیچی دا اولمالییام. بیر اوخول دفتری آلدیم و یازماغا چالیشدیم. یازدیم، اؤنجه گوجلو باشلادیغیم صفحهلر گئتدیکجه قورویوردو. بئلهجه اونلاری جیریب آییرامالی اولوردوم، و سانکی اؤزومو آغیر جزالاندیریرام اونلاری بوکوب زیبیل قابییا تولازلاردیم. بونو او قدر تیکرارلادیم کی تکجه دفترین اؤرتویو منه قالدی. سونرا گئدیب باشقا دفتر آلدیم و بیر دفعه ده هامیسینی گلیشتیریمه[۶۲] باشلادیم. همن دؤوره- هیجان و اومیدسیزلیک، هیجان و اومیدسیزلیک-هر هفته گیزلیجه بویلانیب اوشاق زیان ائلهمهیه[۶۳] بنزهییردی.
تام دا گیزلین یوخ، چئس چوخ اوخویوب یازماغا چالیشدیغیمی بیلیردی. او منی بو ایشدن هئچ چاشدیرمادی. اونجا بو ایش منطیقجه ایدی و بلکه اؤیرهنه بیلردیم. چوخ وردیش[۶۴] گرکیردی آما اوستالاشماق ایمکانی وار ایدی، ورق اویونو ویا تئنیس کیمی. منه بئله اَلی آچیق اینانماغینا گؤره هئچ اوندان تشککور ائلهمهدیم. تکجه منیم گولمهلی اوغورسوزلوقلاریما آرتیریلیردی.
چئس توپدان ساتیش[۶۵] قیدا[۶۶] شیرکتینده ده ایشلهییردی. اؤزو بیر تاریخ اؤیرتمهنی اولماسینی آرزولاردی آما آتاسی اونو قاندیرمیشدی کی بو دونیادا درس دئمکله بیر قادینین باشین ساخلاییب کئچینه بیلمز. بو ایشی تاپماقدا آتاسی اونا یاردیم اولدو آما دئدی کی بیرینجی دؤنه اولاراق ایشلهییرسن دئیین هئچ تورلو حیمایه گؤزلهنتین اولماسین، اونون دا اولمادی. ائولیلیییمیزین بیرینجی قیشینین بوتونون، گون چیخمادان ائودن چیخاردی و گون باتاندان سونرا ائوه دؤنردی. چوخ ایشلردی، هئچ دئمزدی ائتدییی ایش ماراقلاریلا اویغوندور یا یوخ و یا باشقا آماجی دا وار ایدی- یا وار کی بیر زامان اونا غرور دویورموش. آماجسیزلیق تکجه بیزی اوتبیچن ماشینلار و فریزرلر یاشامینا یؤنهلدیردی کی اینانیردیق اونا گؤره هئچ فیکریمیز یوخدور. او زامان دوشونسهیدیمسه بویون اَیمکدن تعججوبلهنردیم. اونون شنلیکله- و بلکه سیز دئیهسیز جسور- بویون اَیمهییندن.
آما سونرالار آنلادیم کی بونو بوتون ائرککلر ائدیر.
من دیشاری دا ایش تاپماغا گئتدیم. یاغیش برک یاغماسایدیسا داواخانایا گئدهجکدیم و بیر قزئته آلاجاقدیم و بیر فینجان قهوه ایچرکن رئکلاملاری اوخویاجاقدیم. سونرا یاغیش دامجیلارینین آلتیندا قیز قارسونو یا دا ساتیجی قیز و یا فابریکا[۶۷] ایشچیسی رئکلام اولونان یئره آددیملایاراق گئدهجکدیم. یاغیش آغیر یاغسا دا اوتوبوسلا گئدهجکدیم. چئس دئدی یاخشیدی همیشه اوتوبوسلا گئدهسن و پول ییغماق اوچون پییادا گئتمییهسن، سن پول ییغارکن، چئس دئدی، باشقا قیز گئدیب ایشینی توتا بیلر.
دوغروسو، نظره گلیردی بونا اومیدوار ایدیم. و بوندان هئچ واخت تاسسوفلهنمزدیم. بعضی وقتلر مقصده یئتیشنده سکی ده دایانیب قادین پالتاری ساتان توکانلارین گوزگولو و سولغون دؤشهمهلی ویترینلرینه باخاردیم. و یا کارگذار ایستهین آفیسده ناهار واختلاری ایش یئرلریندن چیخان قیزلارا باخاردیم. من هئچ ایچری ده گئتمزدیم، بیلیردیم کی ساچلاریم، دیرناقلاریم و دابانسیز باشماغیم نئجه منیم ضرریمه اولاجاقلار. فابریکالاردان دا قورخاردیم، ایچریده ایشلهین ماشینلارین های کویون ائشیده بیلیردیم، اورادا ایچگیلر شوشهلره تؤکولوردولر یا دا کریسمس بزکلری قوشولوردولار. تاواندان[۶۸] آسیلان چیلپاق لامپالار آنبارینا بنزهین یئرلری ده گؤره بیلیردیم. بلکه اورادا دیرناقلاریملا باشماقلاریمین دابانی اؤنملی اولمایا ما آما یؤندمسیزلیییم و میکاینیکی ایشلرده الیم اولماماغی منی یامانلاتدیریب و اوستومه قیشقیرماقلارینا سبب اولا بیلردی.( ماشین لارین های کویونون اوستونده قیشقیرتی لارین دا سسینی ائشیده بیلیردیم). من روسوای اولوب ائشییه آتیلاجاقدیم. فیکر ائدیرم کاسسا آپاراتی[۶۹] ایله ده ایشلهیهنمزدیم. بونو بیر رئسترانین مودورونه، او زامان کی نظره گلیردی منی ایشه گؤتورمک ایستهییر دئدیم. “ فیکر ائلیسن الوندن[۷۰] گلر ایشله دسن؟” دئدی و من دئدیم یوخ. او دا منه ائله باخدی سانکی ایندییهجن ائشیتمهییب بیری بونا اعتیراف ائلهسین. آما من دوغرو دانیشدیم. سانمیردیم الیمدن گلسین هم ده تلسیکده و کوتله ایچینده. من دونوب قالاردیم. گئرچهیی بودور کی من تکجه ساده قونولاردان اؤرنک[۷۱] اولاراق اوتوز ایللیک ساواشین قارماشیقلیغیندان باش آچا بیلردیم.
گئرچک بودور کی من ایشلهمهیه مجبور دئییلدیم. چئس اؤز حددیمیز قدر منی ساغلایا[۷۲] بیلیردی. من دیشاری دونیاسیندا اؤزومو سیخینتیدا قویماق زوروندا دئییلدیم، چون او بونو ائدیردی. ائرککلر مجبور ایدیلر. دوشونورم کیتابخانادا ایشلهمک الیمدم گلر، اورادان بیله سوروشدوم حال بو کی اونلار رئکلام ائلهمهمیشدیلر. بیر قادین آدیمی لیستده یازدی. او نزاکتلی ایدی آما اومودلاندیرمادی. سونرا کیتاب توکانلارینا گئتدیم. و احتیمالن کاسسا آپاراتی اولمایان یئرلره باش چکدیم. نه قدر سایخین و پینتی اولسا یاخشیدیر. یئیهسی یا سیگار چکهجک یا دا ماسا آرخاسیندا مورگولهیهجک. نیمداش ساتانلاردا دا چوخونلوقلا پیشیک قوخوسو گلر.
“قیشدا بیزیم باشیمیز ائله شولوغ اولمور” اونلار دئییردی.
بیر قادین دئدی کی “بلکه باهاردا بورا قاییدا بیلرسن. باخمایاراق کی اوندا دا باشیمیز ائله شولوغ اولمور”
ونکووئرین قیشلاری باشقا گؤردویوم قیشلاردان فرقلی ایدی. قاری یوخ ایدی، بوندان علاوه هئچ سویوق کولک ده اسمزدی. گون اورتا چاغی شهرین مرکزینده یانمیش شکر قوخوسونا بنزهر قوخو گلردی، فیکر ائدیرم برقی تراموالاردان گلردی. من، هئستینگ[۷۳] خیاوانین بویوندا کی باشقا بیر قادین اورادان کئچمزدی، آددیملاردیم، یالنیز سرخوشلار، آوارالار یوخسول قوجا کیشی لر، حوققاباز چینلی لر اورادان کئچردی. کیمسه منه پیس سؤز آتمازدی. آنبارلارین اؤنوندن، بیر کیشی بیله گؤزه گؤرونمهین بوم بوش چئورهدن کئچردیم.یا دا کیتسیلانو-ون کیپ کیپه دوزلمیش کؤهنه تاختا ائولرینین اورتاسیندان کی بیزیم کیمی اینسانلار اورادا یاشاییردیلار کئچردیم و دونبار[۷۴] محلهسینه دک کی تمیز و دوزنلی[۷۵] ایدی گئدردیم، آغ سیمان گؤرونوملو[۷۶] یایلاق ائولری، و بودانمیش[۷۷] آغاجلاری گؤرونردی. و کرئسیدلدن[۷۸] کئچردیم کی اورانین کیلاسلی آغاجلاری، اوتلارین اورتاسیندا توز آغاجلاری، سلطنتی چیراقلار، گورجو سیمئتریلر[۷۹]، سوواق ائولرین تاوانیندان یامسیلانمیش آغ قار توپاسی شکیلینده تاوان لار- بلکه ده گئرچک، سوواق ائولرین تاوانلارین نئجه بیلمک اولار؟- گؤزه چارپیردی.
بوتون بو یئرلرده یاشایان اینسانلارین چیراقلاری آخشام چاغی ساعات ۴ هندهورینده یاناردی. گاهدان ایسه باتی طرفینده دنیزین اوستونده کی تیکه پارا بولودلارین اورتاسیندان باتان گونشین قیرمیزی ایشیقلاری گؤستریلیردی. ائوه قاییداندا کئچدیییم پارکین قیش بیتگیلر بوتاسینین یارپاقلاری آلاقارانلیق آچیق قیزیل گول بویالی ایسلاق هاواسیندا پاریلدایاردیلار. بازارا گلن اینسانلار ائوه قاییداردیلار، ایش یئرینده اولان اینسانلار ائوه دؤنمهیی دوشونوردولر. تام اولاراق گوندوزو ائوده قالان اینسانلار دا هاوالاری دَییشیلمک اوچون دیشاری چیخاردیلار. من اوشاق آرابالارینی سورن قادینلاری و زیریلدایان کؤرپهلریله راستلاناردیم؛ و هئچ دوشونمزدیم اونلارین باشینا گلن اویون تئزلیکده منیم ده باشیما گلجک. یاشلی اینسانلارا ایتلری ایله، و باشقا یاواش یاواش آددیملایان اینسانلارا، و یا حیات یولداشلاری یوخسا باخیجیلارینین واسیطهسیله ویلچئر اوستونده ایرهلی سورولن یاشلیلارا راستلاناردیم. قوری بَی-ین ویلچئرینی ایتهلین خانیم قورینی بیله گؤردوم، او شئنل ایله توتقون قیرمیزی یوندان بؤرک گئیمیشدی( ایندی بیلیرم کی پالتارلارینین چوخونو اؤزو توخویوردو) و نم نه قدر چؤهرایی بویا ایله اوز گؤزون بزهمیشدی. قوری بَی قیسا بؤرک قویموشدو و بوینونون دؤرهسینه قالین شال دولامیشدی. او منله جیغان ویغان ایله بیر ائویئیهسی کیمی سلاملاشدی، قوری بَی ده سانکی هئچ اورادا دئییلدی. ائله بیل بو گزینتینی خوشلامیر. آما ویلچئرده ایلهشن اینسانلاردا ایستر-ایستهمز راضیلاشماقدان باشقا چتین بیر شئی گؤرمک اولمازدی، بعضی لری آشاغیلانمیش و یا آیدینجا قیسقانج گؤرونورلر.
“باخ گؤروم او گون کی بیز سنی ائشیکده پارکدا گؤردوک سن ایش آختارماقدان قاییتمیردین کی؟ قاییدیردین؟” خانیم قوری دئدی
“یوخ” یالاندان دئدیم. غریزی حیسسیم اونا هر نهیی یالان دئمهییمه سبب اولوردو.
“هیم، یاخشی فقط ایستیردیم دئیم کی، اؤزونده بیلیسن دا، اگر ائشیکده ایستیرسن ایش آختاراسان گرک بیرآز اؤزونه یئتیشهسن، بونو بیلیسن دا”
“هه” دئدیم.
“بو گونکو قادینلارین دولانیشیغیندان باش آچمیرام، من هئچ واخت دابانسیز آیاققابیلا و بزکسیز ائشییه چیخمارام، حتی باققالا ایسته سم گئدم، هله قالسین کی گئدم بیریندن ایستهیم منه ایش وئرسین”
یالان دئدیییمی بیلیردی، زئرزمینین قاپیسینین دالیندا دونوب قالدیغیمی و قاپینین دؤیولمهسینه سس وئرمهدیییمی بیلیردی. بیزیم زیبیل قابیمیزی ائشیب اوپ اوزون چتینلیکلریمی یازدیغیم قات قاریشیق کاغیذلاریمی اوخوسایدی دا هئچ تعججوبلنمزدیم. نییه منی بوراخمیردی؟ ائدنمیردی. من اونا اَیلهنجه[۸۰] کیمی ایدیم. بلکه ده عجیبلیییم و عورضهسیزلییم، قوری بَیین جراحتلری ایله اونا بیر گلیردی، و هر نه کی دوزهلن دئییل اونا دؤزمهلیسن.
بیر دفعه من زئرزمینین اورتاسیندا پالتارلاری یویاندا پیللهلردن آشاغی ائندی. هر چرشنبه آخشامی اونون پالتار یویان و قورودان ماشینیندان قوللانماغا ایزنیم وار ایدی.
“هله ایشدن خبر یوخدو؟” دئدی، من ائله بئلهسینه دئدیم کیتابخانا دئییب بلکه گلجکده منیم اوچون بیر ایشلری اولدو. دوشوندوم کی یالاندان اورادا ایش باشینا گئدیرم ایددیعا ائده بیلرم. هر گون اورایا گئدیب اوزون ماسالارین بیرینین آرخاسیندا ایلهشیب کیتاب اوخویوب و یازماغا بیله چالیشا بیلرم، کئچمیشده واختدان واختا گئتدییم کیمی. البته خانیم قوری کیتابخانایا گئدیب پیشیک باشینی چانتادان ائشییه چاخارداناجاق[۸۱] ایدی. آما قوری بَیی اوزویوخاری اوراجان سوروتلهینمزدی، چتین ایشدیر.
خانیم دئییردی بعضی واختلار چئسه سلام وئرمهیه قورخور، آداما اَیری باخیر.
“خوب، بلکه بو آرادا…” دئدی.” بئینیمه چاتدی کی بو آرادا پیس اولماز کی بیر کیچیک ایشون اولسون، شاید گؤیلون ایستییه ناهاردان سورالار آقای قوری ایله ایلهشهسن”.
دئدی کی سئنت پول[۸۲] خسته خاناسینین هدییه ساتان توکانی اونا هر هفته اوچ یا دؤرد گون ناهاردان سونرالار اونلارا یاردیم ائلهمهسینی اؤنریبدی[۸۳]. ” بو پوللو ایش دَییر یوخسا سنی یوللاردیم”، دئدی. ” بو بیر کؤنوللو ایشدی، آما دوکتور دئدی ائودن ائشییه چیخماق حالیما یاخشیدی، دوکتور دئدی: اؤزونو چورودوسن… پولا گؤره گئتمیرم، چئس بیزه یاخشی اؤولاددی، آما فیکر ائلیرم بیر بالاجا کؤنوللو ایش ائلییه بیلر…”. پالتار یویان ماشینین ایچینه باخدی و چئس-ین کؤینکلرین منیم گوللو پالتارلاریملا آچیق ماوی مَلهفلرله بیر یئرده گؤردو.
“ائی وای عزیزیم”، دئدی. ” سن کی آغ پالتاری رنگلی پالتارلارنان بیرگه یوموبسان؟”
“فقط آچیق رنگلیلرنن” دئدیم. ” اولارین رنگی چیخماز”.
” شاید فیکر ائلیسن بلکه کؤینکلر هله آغ قالیبلار آما او جور کی گرک آغ دَییللر”.
دئدیم کی گلن دفعه یادیمدا قالار.
“مسئله بو دو کی اَریوی نئجه قورویاسان”. زحلم گئتمیش قیسا گولومسهمکله دئدی.
“چئس اؤزونه آلماز “، دئدیم. گئتدیکجه بو سؤزلر گلن ایللرده دوغرو اولوب نظره اؤنمسیز و شوخلوق گلن ایشلر نئجه گئرچک یاشامیمین چرچیوهسینده مرکزیت تاپیب اؤنملی اولاجاقلاری هئچ عاغلیما گلمیردی.
من ایشه آلیندیم. ناهاردان سونرالار قوری بَیله ایلهشمک. یاشیل کاناپهنین بؤیرونده کی ماسانین اوستونده کی تؤر-تؤکونتوسون سیلمک اوچون بیر اَل-اوز حولهسی و ماسانین باشیندا کی حبلرینین قوتوسو و شربتلری و زامانی اونا بیلدیرمک اوچون بیر بالاجا ساعات وار ایدی. اوخومالیلار دا باشقا اَلده کی ماسانین اوستونده قالاقلانمیشدیلار. صوبحون قزئتهسی، دونن آخشام چاغینین قزئتهسی، او زامانین چوخ اوخونان درگیلری “یاشام[۸۴]“، “باخیش[۸۵]” و “مک لین[۸۶]” درگیلری. همن ماسانین آشاغی چکمهجهسینده بیر توپا قزئته جیریقلاریندان دوزَلن آلبوملار وار ایدی. اوشاقلار اوخولدا قوللاندیقلاریندان، قونور کاغیذلی و قیراقلاری کوبود آلبوملار. قزئته قیرینتیلاری ایله شکیللر قیراقلاریندا آزجاجا ائشییه چیخمیشدی، بونلاری قوری بَی اؤنجه کی ایللردن اینفارکتوس کئچیرهنهجن، کی بیر شئی کسهنمیردی، ییغیب ساخلامیشدی. اوتاقدا کیتاب ایشکافی وار ایدی آما درگیلرله شکیللردن دولموشدو. بیر رَفده یاریسینا قدر اورتا مکتب کیتابلاریلا دولموشدو کی چوخ ائحتیماللا رئی-ین ایدیلر.
“من اونا همیشه قزئته اوخویارام” خانیم قوری دئدی. او باجاریغینی ایتیرمهییب، آما اونلاری ایکی الیله ساخلایانمیر و گؤزلری یومولور”.
بئلهلیکله خانیم قوری گوللو چتیرینین آلتیندا یونگولجه اوتوبوس دایاناجاغینا آددیم آتارکن، من قوری بَی-ه قزئته اوخویاردیم. ایدمان[۸۷] صفحهلری، بلدییه خبرلرین، دونیا خبرلرین، و بوتون جینایتلرین اوغورلوقلارین و خاراب هاوانین خبرلرین اونا اوخویاردیم. ائله گؤرونوردو کی ایدمان خبرلری و آن لاندرزین[۸۸] مکتوبلاری ماراغین داها چوخ جوشدورور. من گاهدان بیر اویونچونون آدین یانلیش تلفوظ ائلهسیدیم و یا تئرمینی قاتسایدیم ائله کی اوخودوغوم آنلامسیز اولایدی، اوندا گیلئیلی خیریلتیلاریلا گرک یئنی دن اوخوماغیمی بیلدیرردی. ایدمان خبرلرینی اوخویاراق او همیشه جیددی، دیققتلی و قاشقاباقلی اوتوراردی. آما آن لاندرزین مکتوبلارین اوخویاندا ریلکس اولاردی و منه مینتدارلیغینی بیلدیرسین دئیین اؤزوندن قاز سسینه و گوجله فینخیرماق سسینه بنزر سسلر چیخاراردی. اؤزللیکله مکتوبلارین سؤزلری قادینلارین بعضی قونولاریلا ایلگیلی اولاندا بو سسلری داها چوخ چیخاریردی. اؤرنک اوچون اؤنمسیز نیگرانچیلیقلار( بیر قادین یازمیشدی کی قارداشینین حیات یولداشی همیشه کئیکی اؤزو پیشیریب ایددیعا ائلر حال بو کی اونو یئینده قنادیچی قویان کاغیذ هله آلتیندا ایدی)، یا دا جینسی ایلیشکیلرینه گؤره- او زامان ائحتیاط ایله- دانیشاندا.
باش مقالهلری یا دا روسیه ایله آمئریکا بیرلشمیش اولوسلار تشکیلاتیندا[۸۹] دئین هدرن پدرنلری اوخویارکن کیپریکلری یومولاردی، یا داها دوغروسو دئسم ساغلام گؤزونون کیپرییی آزجاجا سیخیلاردی، و عئیبهجر قارالمیش گؤزونون کیپرییی بیرآز یومولاردی؛ هم ده کؤکسونون حرکتی چوخ گؤزه گلردی، ائله کی بیرآز آرا وئرردیم گؤرم یاتیبدیر یا یوخ، سونرا باشقا بیر تورلو سس چیخاراردی، قیسا و دانلاق حالتی اولان سس. من اونا آلیشاراق او دا منه آلیشیردی. بو سسلرین ده قاخینج حالتی آزالیردی و آرخایینچیلیق حالتی چوخالیردی. من ده آرخایینلاشیردیم. اونون یاتماغیندان یوخ بلکه اونون بو آن اؤلمهمک گئرچهییندن.
اونون گؤزلریمین اؤنونده اؤلمهسی اؤنجه قورخونج دوشونجه ایدی. نهیه اؤلمهسین کی؟ حال بو کی او چوخدان یاریم جان گؤرونوردو. معیوب گؤزو قارا سویون آلتیندا کی داشا نزهییردی. آچیق قالان آغزینین بیر طرفی اورجینال شرور دیشلرینی( او زامان یاشلیلارین چوخونون قوندارما دیشلری وار ایدی) قارا دولدورمالاری ایله گؤستریردی و نملی مینالارینین آراسیندا پاریلداییردیلار. منجه اونون بو دونیادا دیری اولماغی هر آن سیلینه بیلن سهو ایدی. آما سونرالار، دئدیییم کیمی اونا آلیشمیشدیم. اونون بؤیوک آغایانا باشی ایله گئنیش کؤکسو و همیشه بودونون اوستونه اوزاتدیغی گوجسوز سول اَلی ایله بیر قوجامان ائرکک گؤرونردی و منی، اوخویاراق گودَردی. بربر دؤورانیندان یادیگار قالان بیر یاشلی ساواشچییا بنزهییردی. قانلی بالتالی ائریک[۹۰]، شاه نات[۹۱].
“گوجوم یئیین الدن گئدیر”، دنیز شاهی کیشیلرینه دئدی.
“بیر داها بیر فاتئح کیمی دنیزلره دوشمهیهجیم.”
او بئله ایدی. تووالئته گئدنده گؤودهسینین آغیر لئشی ائوین آراجلارینی و دووارلاری سیندیریب تهلوکه یه سالاردی. گؤودهسینین قوخوسو چوخ توند اولماسا دا، اوشاق صابینی و تالک پودرو کیمی خفیف دئییلدیسه تمیز ده دئییلدی. قالین پالتاریندا قالان تنبَکی قوخوسو( باخمایاراق کی داها سیگار چکمیردی) و منجه قالین گئییم و گؤنه بنزهین، بیر تورلو حئیوانی ایستیلییی ده اولان دَریسینین قوخوسودا اولاردی. آز آما آردیجیل سودوک قوخوسو دا قوخویاردی. دوغروسو بو قوخولاری بیر قادیندان دویسایدیم ایرگهنردیم آما بونون حاقدا تکجه باغیشلاماق یوخ بلکه بیر تورلو اسکی اوستونلوک ایرگهنمهییمه مانع اولوردو. بیر دفعه تووالئتدن چیخاندان سونرا من گیردیم اورا، بیر اییرنج حئیوانین یوواسینا بنزهییردی، هله گوجلو وحشی بیر حئیوان.
چئس دئییردی قوری بَیی اوشاق کیمی قوروماقلا واختیمی کورلاییرام. هاوالار تمیزلهنیردی و گونلر داها اوزون اولوردو، توکانلار یئنی ویترینلرله سوسلنیب[۹۲] و قیش سوستلوغوندان چیخیردیلار. هامی داها آرتیق یئنی آدام ایشه آلماغی دوشونوردو. بو حالدا من دیشاری چیخیب داها جیددی ایش آختارمالی ایدیم. خانیم قوری هر ساعاتیما تکجه ۴۰ سئنت وئریردی.
“آما من خانیما سؤز وئرمیشم” دئدیم.
چئس بیر گون دئدی خانیم قورینی اوتوبوسدان دوشنده گؤروب. اونو آفیسینین پنجرهسیندن گؤرموشدو. اورا سئنت پول خسته خاناسینا یاخین دئییلدی.
“او بلکه ایستیراحته چیخمیشمیش” دئدیم.
“یا عیسی مسیح، من ایندییهجن اونو گوندوزون ایشیقلیغیندا ائشیکده گؤرمهمیشدیم” ، چئس دئدی.
قوری بَیه اؤنردیم ایندی کی هاوالار یاخشیلاشیب اونو ویلچئرله دولانماغا آپاریم. آما او چیخاردیغی سسلرله بو فیکیری ردّ ائلهدی، ویلچئر اوستونده کوتله ایچینده چیخماغی خوشلامادیغینی منه بیلدیردی، یا بلکه ده منیم کیمی بیریسیله کی آچیق-آیدین بو ایشی ائتمهیه آلینمیشدیم دیشاری چیخاماغی خوشلامادیغینا گؤره.
بونو سوروشماق اوچون قزئته اوخوماغی کسمیشدیم و یئنیدن اوخوماغا چالیشاندا او بیر ژئست توتماقلا و باشقا سسلر چیخارماقلا منه دئدی کی دینلهمکدن یورولوب. قزئتهنی یئره قویدوم. او ساغلام اَلین بؤیرونده کی ماسانین اَن آشاغی چکمهجهسینده اولان آلبوملارین توپاسینا ساری اوزاتدی و اؤزوندن داها چوخ سسلر چیخاردی. من تکجه بو سسلری خورولداماق، فینخیرتی، اؤسگورمک، هورمک و میریلتی سسلریله گؤستره بیلرم. آما بیر سورهدن سونرا او سسلر منه سؤزجوکلر کیمی گلیردیلر، اونلار سؤزجوکلر یئرینه دانیشیردیلار. اونلارا زورونلو ایفادهلر[۹۳] و ایستکلر کیمی باخیردیم؛( “ایستهمیرم”، “یاردیم ائله دوروم”، “ایچملی ایستیرم”)؛ بلکه داها قارماشیق ایفادهلر کیمی باخیردیم: ” یامسیح نهدن بو ایت سسین کسمیر”، یا دا “بیر سورو هدرن پدرن” ( بونو قزئتهلرین بعضی دانیشیق یا دا باش مقاله لرین اوخویاندا دئیردی).
ایندی ائشیدیییم سؤزو بو ایدی: ” قوی گؤروم بوردا قزئته یازیلاریندان باشقا بیر شئی ده وار”.
چکمهجهده کی آلبوملار توپاسین سوروتلهییب یئرده قیچینین یانیندا یئرلشدیردیم. اؤرتوکلرینین اوستونده بؤیوک قارا حرفلر ایله سون ایللرین تاریخی یازیلمیشدی. من ۱۹۵۲-جی ایلین آلبومونا گؤز دولاندیردیم و آلتینجی جورج-ون[۹۴] تورپاغا باسدیریلما تؤرنینه عایید اولان قزئته قیرینتیلارین گؤردوم. باشیندا رنگلی میدادلا یازیلمیشدی” آلبئرت فئرئدریک جورج. دوغوم ایلی ۱۸۸۵٫ اؤلوم ایلی ۱۹۵۲″. اوچ ملکهنین یاس گئییمیله ده شکیلی وار ایدی.
سونرا کی صفحه ده آلاسکا[۹۵] اوتوبانینا عایید بیر اولایین حیکایهسی ایدی.
“بو ماراقلی راپوردو”، دئدیم.” ایستیسن یاردیم اولام باشقا بیر آلبوم دوزلدهسن؟ ائلییه بیلرسن هر نه یی کی ایستیسن سئچهسن من ده اولاری کسیب یاپیشدیررام”. چیخاردیغی سسین آنلامی بو ایدی:” چوخ زحمتلی ایشدی”. یا دا “ایندی نهیه گرک اؤزومو اینجیدیم؟” یا حتی ” چوخ سفئی فیکیردی”. او باشقا آلبوملارین تاریخینی گؤرسون دئیین شاه آلتینجی جورجو سوروتلهدی اویانا. ایستهدییی اونلارین ایچینده یوخ ایدی. کیتاب ایشکافینا طرف ایشارهلندی. من باشقا آلبوملارین توپاسینی گتیردیم. او بیر اؤزل تاریخین آلبوملارینی آختاریر دوشوندوم و اؤزتوکلرین گؤرسون دئیین اونلاری بیر بیر قالدیردیم. آجیقلانماغینا باخمایاراق هردن ردّ ائلهدییی کیتابلارین صفحهلرینه گؤز دولاندیریردیم. ونکووئر آداسینین پومالارینا گؤره، آکروبات آرتیستین اؤلومونه گؤره، هم ده قار اوچوغوندا بیر اوشاغین دیری قالماسینا گؤره مقالهلر اوخودوم. ساواش ایللرینه قاییتدیق، اوتوزونجو ایللره قاییتدیق، من آنادان اولان ایله، تخمینن بیر اونایللیک سونراسی ایدی کی راضیلاشیب سیفارش وئردی. بونا باخ، ۱۹۲۳٫
آلبومون اوولیندن گؤز دولاندیرماغا باشلادیم.
“ژانویهنین قار یاغینتیسی کندلرین یولون باغلاییب”.
بو دئییل، تئز اول باشقاسین اوخو.
واراقلاماغا باشلادیم.
یاواش یاواش، راحات اول، یاواش یاواش.
هئچ نهیی اوخومادان ایستهدیینه یئتیشهنهدک صفحهلری بیر به بیر چئویردیم.
اؤزودو. اوخو
هئچ شکیل و یا باشلیغی یوخ ایدی. رنگلی حرفلردئییردی،” ونکووئر سان[۹۶]، آپریلین ۱۷-سی، ۱۹۲۳″.
” کورتئز آداسی”. اوخودوم.”اؤزودو؟”
اوخو، تئز اول.
کورتئز آداسی. بازار گونو سحر ائرکن یا دا شنبه گونو گئجه یاریسی آنسون جئیمز وایلد-ین[۹۷] ائوی بوتونلوکله اود توتوب یاندی. ائو باشقا ائولردن و یاشام یئرلریندن ده اوزاق اولدوغونا گؤره آدادا یاشایانلاردان هئچ کیسمه آلوولاری گؤرمهییب. راپورلار دئییر کی اودو صبح ائرکندن دئزولئیشین ساوند-ا[۹۸] طرف گئدن بیر بالیق توتان گمی گؤروب آما گمی سکیسینده دورانلار بلکه بیر نفر قورو بوداقلاری یاندیریر سانیبلار و قورو بوداقلارین یانماسی مئشهنین یاش اولدوغونا گؤره هلهلیک هئچ تهلوکهلی دئییل دئیین یوللارینا داوام ائدیبلر.
وایلد بَی “وایلد فروت[۹۹]” باغلارینین مالیکی ایدی کی ۱۵ ایل اؤنجه دن آدادا یاشاییردی. کئچمیش ده ارتئش ده خیدمت ائتمیش یالقیز بیر کیشی ایدی آما هامیلا صمیمی داوراناردی. او نئچه ایل اؤنجه ائولنمیشدی و بیر اوغلو وار ایدی. دئییرلر آتلانتیک ایالتینده[۱۰۰] آنادان دوغولوب.
اودون آلوولاری ائوی باتیرمیشدی و بوتون دیرکلر ییخیلمیشدیلار. وایلد بَیین گؤودهسینی قالان قارا یانیقلارین اورتاسیندان تاپمیشدیلار؛ ائله یانمیشدی کی تانینمیردی.
خارابالیغین اورتاسیندا تاپیلمیش بیر قارالمیش قالای، کی فیکر ائلیردیلر آغ نفت ایچینده وار ایمیش.
وایلد بَیین حیاط یولداشی او زامان ائوده دئییلدی؛ کئچن چرشنبه گونو، آلما یوکونو اَرینین باغیندان کوموکس[۱۰۱]-ا داشییان بیر گمی ایله گئتمهیی قبول ائتمیشدی. او همن گون قاییتماق قصدینده ایدی آما گمینین موتورونون سورونونا[۱۰۲] گؤره اوچ دؤرد گئجه ده آرتیق قالمیشدی. بازار گونو دوستو ایله کی اونو اؤز گمیسیله یئتیرمهسینی اؤنرمیشدی، قاییدیب بیرلیکده بو فاجیعهنی کشف ائتمیشدیلر.
وایلدین کیچیک اوغلونون جانی تهلوکهده اولماق قورخوسو هامینین فیکرین قاتمیشدی. او اود توتان زامان ائوده دئییلمیش. آختاریش تئزلیکده باشلادی و بازار گونو آخشام چاغی قارانلیقلاشمادان اؤنجه اوشاق مئشه ده بیر مایلدان آز ائولریندن اوزاقلیقدا تاپیلدی. نئچه ساعات یاش بوداقلارین آلتیندا قالماقدان ایسلانیب اوشویوردو آما باشقا جهتلردن ساغلام ایدی. نظره گلیردی ائودن چیخاندا بیرآز یئملی اؤزویله گؤتورموشدو نییه کی تاپیلاندا یانیندا نئچه تیکه چؤرک وار ایدی. کورتئنی[۱۰۳] ده وایلد عاییلهسینین ائوین اوچوروب وایلد بَیین اؤلومونه سبب اولان اود-ون ندنین بیلمک اوچون سورغو سئوال کئچیریلهجک.
” بو آداملاری تانیسان؟” سوردوم.
صفحهنی چئویر.
آگوستون دؤردو، ۱۹۲۳٫ ونکووئر آداسینین کورتئز شهرینده بو ایلین آپریل آییندا آنسون جئیمز وایلدین اؤلومونه سبب اولان اود-ا گؤره سورغو سئوال اوتورومو کئچیریلدی. رحمتلیک کیشینین باشقا شخص و یا اشخاص الیله اودا چکیلمک شوبههسی ایثبات اولونان دئییلدی. اود توتان یئرده آغ نفت دولچاسینین اولماسی یئترلی ندن عنوانیندا قبول اولانمازدی. پئرسی کئمپئر[۱۰۴] بَی، کورتئز آداسیندا مانسون[۱۰۵] لیمان بؤلگهسینده[۱۰۶] توکانچی، دئدیینه گؤره وایلد بَی همیشه آغ نفت آلیب قوللاناردی.
رحمتلییین یئددی یاشیندا اوغلو اود حاقدا هئچ جوره شاهید کئچهنمیردی. او نئچه ساعاتدان سونرا بیر آختاریش گروپونون واسیطهسیله بیرآز اوزاقلیقدا مئشهلیکده آوارا بیر حالدا تاپیلمیشدی. سورغولارین جاوابیندا دئمیشدی کی آتاسی اونا بیر تیکه چؤرکله آلما وئریب دئمیشدی کی گئدیب مانسون لیمان بؤلگهسینده دولانسین آما یولون ایتیرمیشدی. آما او نئچه هفته سونرا دئدی کی یادیندا دئییل کی اولای بئله اولموش اولا و نئجه یولونو ایتیردیینی بیلمیر بو حال دا کی اؤنجه لر او یولدان چوخ کئچمیشدی. ویکتوریالی[۱۰۷] دوکتور آنتونی هئلوئل[۱۰۸] دئییب کی اوغلانی یوخلاییب و اینانیر کی ایمکانی وار او اود-ون بیرینجی ایزلرین گؤرنده اورادان قاچیب و بلکه ده واخت ائدیب اؤزویله بیرآز یئمهلی گؤتورسون و ایندی خاطیرلامیر. هم ده دئییر کی دئدییی ناغیللار دوز و یا یالان اولا بیلر، و ایندی کی نئچه سورهدیر کئچیب اونلاری خاطیرلایانمیر. دوکتور دئدی داها بوندان آرتیق اوشاغی سورغو سئوالا چکمک فایداسیزدیر نییه کی چوخ ائحتیماللا بو قونویا گؤره گئرچک ایله دوشلرینی بیر بیریندن آییرد ائدنمیر.
خانیم وایلد اود توتان زامان ائوده دئییلدی، یونییون بایلی جئیمز تامپسون[۱۰۹] قوری-نین گمیسی ایله ونکووئردن قاییدیردی.
وایلد بَیین اؤلومونه بیر آجی تصادفی اولای اولاراق حکم وئریلدی. و اودلانماغین تمل ندنی بللهنمهدی.
ایندی آلبومو باغلا.
قوی قیراغا. هامیسین قوی قیراغا.
یوخ، یوخ ائله یوخ کی. اولاری دوزنله دوز. ایل به ایل، بئله سینه یاخشیدی. ائله کی وار ایدیلر.
خانیم هله گلیب یئتیشمیب؟ پنجرهدن دیشاری باخدی.
یاخشی، آما تئزلیکده گلهجی.
خوب، بویور، بونا گؤره باخیشین نه دی؟
اؤنملی دَییر، اؤنملی دَییرکی بونا گؤره نئجه فیکیرلهشیسن.
ایندییهجن فیکیرلشمیشدین کی اینسانلارین یاشامی بئله اولا بیلر و سوندا بئلهسینه سونا یئتیشه بیلر؟
خوب، اولا بیلر.
بونا گؤره چئس-ه هئچ نه دئمهدیم. باخمایاراق کی گونده کی اولایلاریمین هانسینی کی دوشونوردوم ماراقلی دیر و اونو خوشلاندیراجاق دئیردیم. او هلهلیک قوری عاییلهسینه هر تور ایشارهلنمکدن قاچینیردی. اونلارا سؤز ده بزهمیشدی. گولونجدولر.
پارکین بوتون قارامتیل گؤرونن کیچیک آغاجلاری چیچکلنمیشدیلر. گوللری آچیق چؤهرایی رنگده ایدی. قوندارما رنگله بویانیب قوورولموش مکهلر کیمی.
و من گئرچک بیر ایشده ایشلهمهیه باشلادیم.
کیتسیلانو کیتابخاناسیندان زنگ ائدیب شنبه گونو ناهاردان سونرا نئچه ساعاتلیق اورایا گئتمهییمی ایستهدیلر. اؤزومو ماسانین او تاییندا، ارباب روجوعلارین کیتابلارینا قایتارماق تاریخینی مؤهورلهیرک تاپدیم. بعضی مراجعه ائدنلرله تانیش ایدیم، منیم کیمی همیشه کیتاب بورج آلاردیلار.ایندی کیتابخانانین ایشچیسی اولاراق اونلارا گولومسهییب دئییردیم، “ایکی هفته سونرا سیزی گؤرهجم”.
بعضی لری گولوب دئییدیلر: ” هیم، داها تئزلیکده”. منیم کیمی کیتاب دوشگونو[۱۱۰] ایدیلر.
بللندی کی بو ایش الیمدن گلر. کاسسا آپاراتی یوخدور، بیری ده جرمهسینی اؤدهیهنده کسیرین چکمهجهدن گؤتوروب وئرردیم. و اؤنجهدن کیتابلارین چوخونون یئرین بیلردیم. و آرشیو کارتلاری گلنده الیفبا سیراسینی بیلردیم.
منه چوخ ساعات ایشلهمهیی اؤنردیلر، بیرآز سونرا دا گئچیجی فول تایم اولدو. ثابیت امکداشلارین بیرینین اوشاغی دوشموشدو. او ایکی آی ایش باشینا گلمهدی بو سورهنین سونوندا یئنی دن بویلانمیشدی و دوکتور مصلحت بیلمیشدی کی ایش باشینا قاییتماسین. بئلهلیکله من ده ثابیت امکداشلارا قوشولدوم و بیرینجی بویلولوغومون یاریسی سوووشانادک ایش باشیندا قالدیم. اؤنجه دن اوزلرین گؤروب تانیدیغیم قادینلارلا ایشلهییردیم. ماویس[۱۱۱] ایله شئرلی[۱۱۲]، خانیم کارلسون[۱۱۳] ایله خانیم یوست[۱۱۴]. هامیسی دئییردی کی من کیتابخانایا گئدیب و نئچه ساعات او یان بو یانا دولانماغا نئجه آلیشمیشدیم. کئشکه اونلار منه بو قدر دیقت ائتمیردیلر، کئشکه من هر آددیم باشی اورایا گئتمیردیم.
دایاناجاغیمدا ایلهشیب ماسا دالیندان اینسانلارلا اوز اوزه اولماغین، و منه یاناشانلارلا یئتکنلی، قیوراق و صمیمی اولماغین و اونلارین منی ایشین اوجون بوجاغین بیلن و بو دونیادا دیرلی بیر ایشله مشغول اولان بیریسی گؤرمکلری، گیزلنمهیی، آوارالیغی، دوشچولویو[۱۱۵] و قادینلیغیمی کیتابخانادا بوراخیب اونوتماغین نه یامان ساده کئفی وار ایمیش.
البته ایندی کیتاب اوخوماغا واختیم آز ایدی و بعضن بیر کیتابی بیر آن تکجه الیمده ساخلاردیم. ایش یئریمده ماسا آرخاسیندا کیتابی بیر نسنه کیمی الیمه آلاردیم؛ و تئزجه گرک سویونو بوشالداجاغیم بیر قاب عنوانیندا یوخ. بیر آن قورخو جانیما دوشردی، اؤزونوزو یانلیش بینادا گؤردویوز بیر یوخو کیمی، یا دا سیناغیزین[۱۱۶] وقتین اونودوبسوز و سونرا، بو تکجه بعضی آنلامسیز فاجیعهلره و یا عؤمورلوک یانلیشلاریزا ایشارهدیر دوشونورسوز.
آما بو قورخو بیر دقیقه ایچینده ایتیب باتاردی.
کیتابخانادا بیرگه ایشلهدییمیز قادینلار منی یازماق حالیندا گؤردوکلرین خاطیرلاییردیلار.
اونلارا دئدیم مکتوب یازاردیم.
” به مکتوبلاریوی چیرکنئویسده یازیسان؟”
“دوزدو”، دئدیم. “بو اوجوزدو”.
سون دفترچه چکمهجهده قارماقاریشیق جورابلارلا آلت گئییملریمین آراسیندا گیزلی و بوش قالدی. اونو گؤرنده منه قوشقو[۱۱۷] و آشاغیلانیلمیش حیسسی ال وئردیینه گؤره او بوش قالدی. شرریندن قورتارماق ایستهییردیم آما اولمادی.
خانیم قوری ایشه گئتمهییمی تبریک ائلهدی.
“دئمهمیشدون کی یئنه ایش آختاریسان”، دئدی.
دئدیم اؤنجه دن آدیمی کیتابخانایا یازدیرمیشدیم و سیزه ده دئمیشدیم.
“منه؟ ایش باشلامامیشدان اؤنجه؟”،دئدی. “ایندی قوری بَی نئجه اولاجاق؟”
“متاسیفم”، دئدیم.
” بو اونون حالینا چوخ یاخشی دَییر؟ دوزدو؟”
چؤهرایی قاشلارین قالدیریب منله اوجا دانیشدی. ائشیتمیشدیم تئلفوندا اونون سیفاریشین یانلیش گؤندرن قصابلا یا دا باققاللا دانیشان کیمی.
“من نئیلهمهلییم؟”، دئدی. “سن منی اَل کسیک بوراخیب گئتدین.دوزدو؟ اومیدوارام باشقالارینا وئردیین سؤزون اوستونده دوراسان، منه سؤز وئردیین کیمی!”
البته هدرن پدرن دئییردی. اونا نه قدر قالاجاغیما گؤره هئچ سؤز وئرمهمیشدیم. هر حالدا بیرآز اؤزومو گوناهکار دویوردوم، باخمایاراق کی گوناهیم یوخ ایدی. دوغرو کی اونا هئچ نهیی سؤز وئرمهمیشدیم آما قاپی دؤیمهسینی جاوابلامایاندا و ائوه گیریب چیخاندا یاواشجا سوزمهیه چالیشان واختلار و یا مطبخ پنجرهسینین اؤنوندن کئچنده منی گؤرمهسین دئیین باشیمی اَیردیم، نئجه؟ و اونون تعارفونون جاوابیندا ایلگیمیزین یالانچیلیق دوستجاسینا اولدوغونا شیرینجه تظاهور ائلهدییم واختلار حال بو کی دوغروسو اونو تحمل ائدیردیم، نئجه؟
“دوغروسو بیرآز دا یاخشی اولدو”، دئدی. “ایستهمیرم گوونمهدییم بیریسی قوری بَیه باخسین. من سنین قوری بَیی قوروماق یولوندان ائله ده راضی دئییلدیم. هر حالدا ایستهدیم بونو سنه دئیم.”
تئزلیکده باشقا باخیجی تاپدی. بیر کیچیک بسته بوی قادین، قارا، آلا بولا ساچلاریلا. هئچ واخت دانیشماغین ائشیتمزدیم، آما خانیم قورینین اونا دانیشماغین ائشیدردیم. پیللهلردن یوخاری کی قاپی آچیق قالاردی کی من سسی ائشیدیم.
” او آرواد هئچ واخت بونون ایستیکانین دا یومازدی، چوخ واخت هئچ چای دا دملهمزدی. بیلمیرم او نه درده دَییردی، تکجه ایلهشیب قزئته اوخویاردی.”
او گونلر ائودن دیشاری چیخاندا مطبخین پنجرهسی آچیق اولاردی و سسی باشیما دوشردی، باخمایاراق کی گؤرونوشده قوری بَیه دانیشاردی.
“گه، گئدیر باخ یوللانیب. هئچ ایندی اؤزونه زحمت وئرمییهجه بیزه ال ترپتسین. بیز اونا هئچ کیم ایش وئرمیین واخت ایش وئردوی آما او اؤزونه زحمت وئرمیر…یوخ، یوخ.”
من اَل ترپتمزدیم. قوری بَی ایلهشن پنجرهنین آلتیندان سوووشمالی ایدیم. آما منجه ایندی اونا اَل ترپهدئیدیمسه یا اونا باخایدیمسا دا، او آشاغیلاناردی، یا دا آجیقلاناردی. هر نه ائتسهیدیم اونون آجیغینا گله بیلردی.
محلهنین یاریسین کئچمهمیشدن هر ایکیسینی ده اونوداردیم. سحرلر ایشیقلیق اولاردی و اؤزگورلوک حیسسیله دورتولو[۱۱۸] حرکت ائدیردیم. بئله واختلار یاخین کئچمیش چاغلاریم آنلامسیز اولاراق اوتاندیریجی گؤرونوردو. ساعاتلارجا توتوغون آرخاسیندا چارداقدا ایلهشمک؛ ساعاتلارجا مطبخ ماساسینین آرخاسیندا اوغورسوزلوقلا صفحهلری دولدورماق؛ زامانی بیر بوغوجو اوتاقدا بیر قوجا کیشیله کئچیرمک؛ توکلو خالچا، مبللار، پالتارینین قوخوسو و گؤودهسینین قوخوسو، آلبوملارین قوروموش یاپیشقانینین[۱۱۹] قوخوسونا دؤزمک. ایستهدییینی سئچیب تاپماق زوروندا اولدوغوم بیر خلوَر قزئته کاغیذی. ییغیب ساخلادیغی قورخولو اولایلار، و منی زورلاییردی اوخویام.( بیر آن بیله دوشونمهدیم بونلار من همیشه کیتابلاردا اونلارلا سایغیله یاناشدیغیم اینسانی فاجیعه لرین بیر بؤلومودور) بونلاری خاطیرلاماق اوشاقلیق چاغیندا او دؤورانا بنزهییر کی اؤزومو خستهلییه ووروب و کافور یاغینی قوخویان ایستی و راحت پامبیق ملهفلر ایچینه سوزردیم و اؤز تنبللیییمین قیزدیرماسیندا یاناردیم. اوست قاتدا اوتاغیمین پنجرهسیندن گؤرونن آغاج بوداقلاریندان آنلامسیز مئساژلار آلاردیم. او واختلار پئشمان اولمازدیم و دوغال ساناردیم. ائله گؤرونوردو کی بو منیم وارلیغیمین بیر بؤلومو اولموشدو- خسته بؤلومو- کی ایندی آرادان آپاریردیم. بلکه اَره گئتمک بو دییشیکلییه سبب اولدوغونو دوشونهسیز، آما بیر آز مودّتهجن ائله دئییلدی. من هله ده همیشهلیک اؤزلویومده قیش یوخوسوندا یاتمیشدیم و دوشونجهلریمده ایتیب باتمیشدیم. اینادکار، قادین سایاقسیز و آنلامسیز شکیلده گیزملی[۱۲۰] ایدیم. آما ایندی اؤز باشیمی ساخلایا بیلردیم و اؤز آلین یازیمی بیر قادین و بیر امکداش اولاراق قبول ائتمیشدیم. بیرآز چالیشاندا کیفایت قدر گؤرکملی و یئتنکلی ده اولوردوم، عجیب قریب یوخ. کئچینه بیلیردیم.
خانیم قوری بیر بالینج اوزو ایله قاپییا گلدی. ناچارلیق حالیتینده دیشلرین آغاردیب عداوتلی گولومسهیرک سوروشدو کی بو منیم دیر. تردیدسیز دئدیم کی منیم دئییل. ایکی بالینج اؤرتویوم وار کی ایکیسی ده یاتاغیمیزدا بالینجلارین اوزونده دیلر.
او مظلومانه لحن ایله دئدی: “بللی دی کی بو منیم دَییر”
“ندن بئله دئییسن؟”، دئدیم.
زهرلی گولوشلری گئتدیکجه داها آرخایینلاشیردی.” من هئچ واخت بئله جینسده قوماشی[۱۲۱] قوری بَی-ین یاتاغینین اوزونه یا دا اؤزومونکونه چکمهمیشم”
“نییه؟”
“چونکو جینسی قولایدی”
بئلهلیکله گئدیب چارداقدا کی یاتاقدان بالینج اؤرتوکلرین بالینجلاردان چیخاریب گتیریب اونا گؤسترمهلی اولدوم و بللندی کی اونلار جوت دئییللر. حال بو کی نظریمه جوت گلمیشدیلر. بیرینین کی جینسی یاخشی ایدی اونون ایدی و الینده کی منیم ایدی.
“اینانمیرام ایندییهجن بیلمیبسن”،دئدی. “البته بو ایش سننن سورا باشقاسیندان بعیددی”.
چئس باشقا آپارتمان سوروشموشدو. دوغرو بیر آپارتمان- سوئیت یوخ- بیر کامیل تووالئت حامام سئرویسی و ایکی یاتاق اوتاغی وار ایدی. ایش یولداشلارینین بیری حیات یولداشی ایله ائو آلمیشدیلار و و اورادان داشینیردیلار. آپارتمان مک دونالد[۱۲۲] خیاوانیندا بیرینجی خیاوانین تینینده بیر بینانین ایچینده ایدی. من اورادان دا ایش یئریمه پییادا گئده بیلردیم و چئس ده همن اوتوبوس ایله گئده بیلردی. ایکی اَمک حاققی ایله آیلیغین یئتیره بیلردیک. چئس-ین دوستو ایله حیات یولداشی ائوین بعضی وسایللارین آپارمامیشدیلار و اونلاری اوجوز فییاتا ساتماق ایستهییردیلر. یئنی ائولرینه یاراشمیردیلار آما بیزیم اوچون اولدوقجا اعلا ایدیلر. بیز اوچونجو قاتین اوتاقلارینا باخدیق و بئژ رنگلی دووارلارین، پالید پارکئتین، مطبخین گئنیش کابنئتلرین، و کیرئمیت[۱۲۳] دوزولموش حامام تووالئتین بیندیک. مک دونالد پارکینین آغاجلارینین یارپاقلارینا ساری باخان بالاجا بالکونی بیله وار ایدی. بیز سانکی یئنیدن بیر بیریمیزه وورولموشوق هیجانا گلمیشدیک. یئنی دوروموموز و زئرزمیدن تکجه بیر کئچیجی ایستاسیون[۱۲۴] کیمی کئچیب و یئتیشکینلیک یاشامینا گیرمهییمیزه وورولموشدوق. نئچه ایلهجن دانیشیقلاریمیزدا بونا گؤره شوخلوقلاشاردیق و بیر دؤزوم سیناغی اولاراق خاطیرلایاردیق. هر داشینماغیمیز- کیرایه ائلهدییمیز ائولره، بیرینجی مالیک اولدوغوموز ائوه، ایکینجی مالیک اولدوغوموز ائوه، باشقا شهرده بیرینجی ائویمیزه- گلیشیمین سئوینج حیسسین بیزده تؤرهدیردی و ایلگیمیزی سیخلاشدیریردی؛ سونونجو و ان بؤیوک ائویمیزه موتسوزلوق ایزلرینی دویاراق و قورتولوش یولونون گوجسوز گؤسترگهلریله اورایا گئتدیم.
خانیم قوری-ه دئمهدن رئی-ه خبر وئردیک. بو ایشله خانیمی لاپ حیرصلندیردیک. دوغروسو بیرآز دلی کیمین اولدو.
“هیم، بو قیز فیکر ائلیر بلکه چوخ زیرهدی، هئچ ایکی اوتاغی تمیز ساخلییانمیر، یئری سوپورنده بوتون گؤردویو ایش زیبیلی بیر بوجاغا ییغماخدی”.
بیرینجی سوپورگهمی آلاندا خکانداز آلماغی اونوتموشدوم و بیر نئچه موددت او ایشی ائدیردیم. او بونو تکجه بئلهجه بیله بیلردی کی بیز ائوده اولمایاندا اؤزونه ایجازه وئریب آچاری ایله بیزیم اوتاغا گیرسین. بئلهلیکله بللندی کی بونو ائدیر.
“بیلیسن، فوضول بیریدی، اوول گؤروشده بیلدیم کی نه قد فوضولدو. هله یالانچیدی. هئچ نهیی دوز دَییر، اوردا اوتورور دئییر مکتوب یازیرام حال بو کی بیر شئیی هئی یازیب پوزور. اولار مکتوب دَییللر کی، هئی تیکرارلانان بی یازیدی، هوش باشی یوخدو کی”.
ایندی بیلیردیم کی زیبیل قابیدان منیم بوکولموش اَزیک کاغیذلاریمی گؤتوروب اوخویورموش. هر دؤنه همن حیکایهنی همن سؤزجوکلرله باشلاماغا چالیشاردیم، بونا گؤره دئییردی تیکرارلاییر.
گئتدیکجه هاوا لاپ ایستیلشیردی من ده ژاکتسیز ایش یئرینه گئدردیم. دامنیمی بیر اینجه پولیوئرین اوستونه چکیب قاییشی سون دئشییینهجن سیخ چکردیم.
گیرجک قاپینی آچیب آرخامجا قیشقیردی.
“هوی پینتی قحبه، بو جیندایا باخون، بوجور گئیینمهینن سینهلرین ائشییه قویوب بورجودا بورجودا گئدیر. دئییسن به مئرلین مونروسان[۱۲۵]؟”
و” بیز ایستهمیروی بیزیم ائوده اولاسان، نه قد تئز بو ائودن گئتسن بئله یاخشیدی.”
رئی-ه زنگ ائدیب دئدی کی من اونون کتان یاتاق اؤرتویونو اوغورلاماغا چالیشیردیم. گیلئیلیک ائلهدی کی من محلهده هر یئرده اونا سؤز قوشورام. آرخایین اولسون کی من ائشیدیرم قاپینی آچیق قویموشدو و تئلفوندا قیشقیریردی. آما بو ایش گرکمیردی نییه کی بیز بیر خطی قوللانیردیق و هر نهیی ایستهسیدیک ائشیده بیلردیک. هئچ واخت بونو ائتمهمیشدیک- غریزی حیسسیم قولاقلاریمی توتوم دئییردی- آما بیر گون آخشام چاغی کی چئس ائوده ایدی دستهیی گؤتوروب دانیشدی.
“رئی سؤزلرینه قولاق وئرمه، او فقط بی دلی قاریدی. بیلیرم آناندی آما مجبورام دئیم دلیدی.”
سوروشدوم رئی نه دئدی؟ سینیرلهنمهدی؟
” فقط دئدی: دوزدو، اولسون.”
خانیم قوری دستهیی قویوب موستقیم پیللهلردن آشاغی قیشقیردی: ” ایندی گلیب دئیرم کیم دلیدی. گلیب دئیرم هانسی یالانچی دلی مننن اَریمین دالیسیجا هر یئرده یالان دئییر.”
چئس دئدی:” بیز سؤزلریوی ائشیتمیروی، منیم خانیمیمی بوشلا.” بیرآز سونرا منه دئدی:” منظوری مننن اَریمدن نه ایدی؟”
“بیلمیرم”، دئدیم.
” بو فقط سنه گؤره بئله ائلیر”، چئس دئدی. ” چون سن گنج و گؤزلسن و او قاریمیش ایفریته دی.”
“بوشلا”، دئدی. و منی گولدورمک اوچون بیر یاریمچیق جوک دا قوشوب دئدی: “گؤره سن قاری آروادلار نه درده دَییللر؟” .
چمدانلاریمزی گؤتوروب یئنی آپارتمانیمیزا گئتدیک. سکی ده گؤزلهییردیک و دالیمیز ائوه ساری ایدی. سون قیشقیرتیلارینی دا ائشیتمهیه گؤزلنتیم[۱۲۶] وار ایدی آما هئچ سس گلمهدی.
” نولار ایندی منی بی توفنگنن دالدان ویرا”، دئدیم.
“اونون کیمی دانیشما”، چئس دئدی.
“ایستیرم قوری بَیه ال ترپهدم اوردا اولسا”.
” بو ایشی گؤرمهسؤن یاخشیدی.”
سون دفعه اولاراق ائوه باخمادیم و داها بیرده او خییاواندا آددیملامادیم، او محلهنین آربوتوس[۱۲۷] خییاوانیندا کی اوزو پارکا و دنیزه ساری باخیردی.
ایندی بئینیمده اورانین نئجه اولدوغوندان آیدین ایماژیم یوخدی، تکجه بعضی شئیلری یاخشی خاطیرلایا بیلیرم؛ چارداغین توتوغونو، شوشه آراجلارین کابنئتینی، قوری بَی-ین یاشیل کاناپهسین. بیز گئتدیک و بیزیم کیمی اؤزگهنین ائوینده اوجوز یئرده یاشاماغی باشلایان یئنی قوشا گنجلرله تانیش اولدوق. سیچانلاردان، بؤجکلردن، چیرکین تووالئتلر و دلی قادین صابخانالارا گؤره سؤزلر ائشیتدیک. آما اؤز دلی قادین صابخانامیزدان پارانویی حالتیله، هئچ نه دئمهدیک.
باشقا تور دئسم داها خانیم قوری-یه دوشونموردوم.
آما قوری بَی یوخولاریمدا اؤزون گؤسترَردی. یوخولاریمدا ائله گؤرونوردو کی من اونو، او خانیم قورینی تانیمادان اؤنجه تانییردیم. زیرنگ و گوجلو ایدی، آما گنج دئییلدی و اؤنجه کیلرینه نیسبت یاخشی گؤرونموردو. اوتاقدا اونا قزئته اوخودوغوم زامانلارا گؤره. بلکه دانیشا بیلیردی آما دانیشماغی، نئجه چئویرهجهییمی اؤیرندییم کیمی ایدی؛ دیک و زورونلو، هر ائیلمه[۱۲۸] گرکن آما آشاغیلایان بیر آچیقلاما. حرکتلری پارتلاییجی ایدی و یوخولار ائروتیک یوخولار ایدی. من بیر گنج قادین و آز سورهدن سونرا بیر گنج آنا اولدوغوم بوتون واختلار مشغلهلی، وفالی و همیشه ممنون ایدیم. یوخولاریم او زامانلار و اوندان سونرالار دا داواملی ایدی و یوخو دونیاسیندا یوروشلریم، تپکیلریم و ایمکانلاریم، یاشامین سوندوقلاری[۱۲۹] سرحدلرینی آشیردی؛ و هانسی سئوگیسل حیکایهلردن کی محبوب عنوانیندا سورگون اولموردوم. یاتاغیمیز- قوری بَیله منیم کی- قومسال چیمرلیک ایدی یا دا گمینین کوبود گؤیَرتهسیدی[۱۳۰]، یا دا یاغلی کندیرلردن دوزلمیش سپیرال[۱۳۱] شکیلینده یاتاق. بیر تور کئفی وار ایدی کی بلکه سیز اونو پیس ساناسیز: توند قوخوسو، ژلهای گؤزلری و ایت دیشلرینه بنزهین دیشلرینین. من بو کوفرلو یوخولاردان اویاناندا تعجوب یا دا اوتانجدان آز قالا یئره گیرم؛ و سونرا یئنی دن گیریب یاتاردیم و صبح یوخودان اویاناندا یادداشیمی دانماغا آلیشاردیم. ایللرجه و ایللرجه و کسینلیکله اونون اؤلوموندن نئچه ایل سووشاندان سونرا دا قوری بَی بئلهلیکله منیم گئجه یاشامیمدا وار ایدی. سانیرام من اوندان خینجاخینج[۱۳۲] اولدوغوم زاماناجان، اؤلومدن خینجاخینج اولدوغوموز کیمی. آما هئچ بئله اولاجاغی گؤزلهنیلمیردی، نییه کی قاباغا دوشن من ایدیم و من اونو اورایا گتیرَردیم. نظره گلیردی ایکی طرفلی ایش ایدی- او حالدا بئله اولاردی کی او دا یوخوسوندا منی اورایا گتیرَیدی- و بو یوخو منیم تجروبهم اولدوغو کیمی اونون دا تجروبهسیدی.
چیمرلیکده کی گمی، لیمان[۱۳۳] و قوملار؛ گؤیه اوزانمیش یا دا سویون اوزونه اَییلن آغاجلار، هندهورینده کی آدالارین قارماشیق گؤرکمی؛ و آنلامسیز و عئینی حالدا آیدینجا گؤرونن داغلار. سانکی دوغال بیر قاریشیقلیقدایدیق، یوخودا گؤره بیلدییم و یا ایبداع ائده بیلدییم هر شئیدن عادی. بیر یئر کی سن اولاسان دا اولمایاسان دا اولاجاق و دوغروسو هله ده یئرینده واردیر. بیز کورتئز آداسیندایدیق.
آما من هئچ واخت گؤرمهدیم ائوین کؤمور اولموش دیرکلری او قادینین اَرینین اوستونه دوشسون. بو اولای نئچه ایل اؤنجه اولموشدو و مئشهلیک هندهورینده گؤیرمیشدی.
ایضاح:
حیکایه انگیلیس دیلینده چئوریلیبدیر.
[۱] . Chess
[2] . رئیس
[۳] . منشی
[۴] . Gorrie
[5] . عمومی
[۶] . واکنش
[۷] . Vancouver
[8] . Ray
[9] . تعمیرات
[۱۰] . گوژ، قوز
[۱۱] . تاثیر
[۱۲] . مستقل
[۱۳] . حقوق از کار افتادگی
[۱۴] . تشویق ائله مک، تحسین ائله مک
[۱۵] . عصبانی اولماق
[۱۶] . Cornish
[17] . Irene
[18] . شرق
[۱۹] . Stanley
[20] . مجسم شدن
[۲۱] . جمعیت
[۲۲] . سکته مغزی
[۲۳] . شخصی
[۲۴] . طبیعی
[۲۵] . سرخاب
[۲۶] . وسیله، اثاث
[۲۷] . شکوفه
[۲۸] .کاهگلی
[۲۹] .شمعدانی گولو
[۳۰] . وزنه
[۳۱] . قاطعانه
[۳۲] . ساحل
[۳۳] . Union Bay
[34] . متمدن
[۳۵] . بلوط
[۳۶] . در کشویی
[۳۷] . Kitsilano
[38] . Burrard
[39] .صندلی
[۴۰] . طول کشیدن
[۴۱] . کف
[۴۲] . مربع
[۴۳] . مستطیل
[۴۴] . مفتول سیمی
[۴۵] . تعبیر ائله مک
[۴۶] . مین بیر گئجه ناغیللارینا اشاره ائدیر
[۴۷] . حصه، قسمت، بخش
[۴۸] . پرده
[۴۹] . راه راه
[۵۰] . ماشین چمن زنی
[۵۱] . دیوار حائل
[۵۲] . حامیله اولماق
[۵۳] . Kitsilano
[54] . The Betrothed، آلئسساندرو مانزونی-نین رومانی.
[۵۵] . Aldous Huxley، بریتانییالی یازار.
[۵۶] . Henry Green، بریتانییالی یازار.
[۵۷] . To the Lighthouse ، به سوی فانوس دریایی، ویرجینیا وولف-ون رومانی.
[۵۸] . The Last of Cheri، قابرییئل کولئت-ین رومانی.
[۵۹] . The Death of the Heart، الیزابئت بووئن-ین رومانی.
[۶۰] . مرحله
[۶۱] . اشتیاق
[۶۲] . پرداخت، پردازش
[۶۳] . اوشاقی سالماق، سقط جنین
[۶۴] . تمرین
[۶۵] . عمده فروشی
[۶۶] . مواد غذایی
[۶۷] . کارخانا
[۶۸] . سقف
[۶۹] . صندوق پول شمار
[۷۰] . دیالوقلار خیاو لهجه سیله یازیلمیش دیر.
[۷۱] . مثال
[۷۲] . ساغلاماق: تامین ائله مک
[۷۳] . Hastings
[74] . Dunbar
[75] . منظم
[۷۶] .نما
[۷۷] . هرس شده
[۷۸] . Kerrisdale
[79] . تقارن
[۸۰] . تفریح
[۸۱] . کانادادا قوللانیلان بیر آتالار سؤزودور کی بیرینین یالانی بلله نیب روسوای اولماغینی گؤستریر
[۸۲] .St. Paul
[83] . پیشنهاد دادن
[۸۴] . Life
[85] . Look
[86] . Maclean
[87] . ورزش
[۸۸] . Ann Landers
[89] . سازمان ملل متحد
[۹۰] . Eric Blood-Axe
[91] . King Knut
[92] . بزنمک
[۹۳] . زورونلو ایفاده: بیان آمرانه
[۹۴] . George Albert Frederick
[95] . Alaska
[96] . Vancouver Sun
[97] . Anson James Wild
[98] . Desolation Sound
[99] . Wildfruit
[100] . Atlantic Provinces
[101] . Comox
[102] . مشکل
[۱۰۳] . Courtenay
[104] . Percy Kemper
[105] . Manson
[106] . لیمان بولگه سی: اسکله
[۱۰۷] . Victoria
[108] . Helwell Anthony
[109] . Thompson Gorrie James
[110] . معتاد، شیفته، علاقمند
[۱۱۱] . Mavis
[112] . Shirley
[113] . Carlson
[114] . Yost
[115] . خیال پردازی
[۱۱۶] . امتحان
[۱۱۷] . تردید
[۱۱۸] . انگیزه
[۱۱۹] . چسب
[۱۲۰] . مرموز
[۱۲۱] . پارچا
[۱۲۲] . Macdonald
[123] . کاشی
[۱۲۴] . ایستگاه
[۱۲۵] . Marilyn Monroe
[126] . انتظار داشتن
[۱۲۷] . Arbutus
[128] . عمل
[۱۲۹] . تقدیم ائله مک، ارائه دادن
[۱۳۰] . عرشه کشتی
[۱۳۱] . حلقوی
[۱۳۲] . اشباع شدن
[۱۳۳] . بندر
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ckb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ckb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab srd_Latn pes_Arab pes_Arab eus_Latn prs_Arab prs_Arab szl_Latn quy_Latn prs_Arab azb_Arab prs_Arab prs_Arab prs_Arab azb_Arab azb_Arab eng_Latn cjk_Latn prs_Arab zho_Hans prs_Arab prs_Arab pes_Arab prs_Arab prs_Arab prs_Arab prs_Arab pes_Arab pes_Arab ckb_Arab pes_Arab prs_Arab pes_Arab sot_Latn prs_Arab pes_Arab pes_Arab srd_Latn als_Latn pes_Arab prs_Arab pes_Arab urd_Arab prs_Arab kas_Arab azb_Arab azb_Arab prs_Arab azb_Arab pes_Arab pes_Arab urd_Arab azb_Arab srd_Latn azb_Arab azb_Arab zho_Hans pes_Arab azb_Arab eng_Latn pes_Arab pes_Arab prs_Arab prs_Arab prs_Arab pes_Arab prs_Arab pes_Arab pes_Arab pes_Arab azb_Arab prs_Arab azb_Arab zho_Hans deu_Latn kas_Arab prs_Arab prs_Arab zho_Hans ara_Arab urd_Arab azb_Arab zho_Hans prs_Arab szl_Latn eng_Latn gla_Latn pes_Arab afr_Latn pes_Arab eng_Latn nno_Latn pes_Arab pbt_Arab zho_Hans fao_Latn srd_Latn zho_Hans eng_Latn cat_Latn eng_Latn ast_Latn prs_Arab kor_Hang zsm_Latn kon_Latn azb_Arab ast_Latn zho_Hans zho_Hans pes_Arab kmr_Latn kam_Latn zho_Hans uzn_Latn pes_Arab prs_Arab kas_Arab prs_Arab pes_Arab pes_Arab azb_Arab gla_Latn prs_Arab pes_Arab isl_Latn pes_Arab est_Latn ara_Arab pes_Arab pes_Arab prs_Arab prs_Arab snd_Arab